মুখ্যমন্ত্রী হওয়ার পরে উত্তরপ্রদেশের প্রথম ক্যাবিনেট বৈঠকই করে উঠতে পারছিলেন না নতুন মুখ্যমন্ত্রী যোগী আদিত্যনাথ। তার আসল কারণ, নির্বাচনের আগে বিজেপি প্রতিশ্রুতি দিয়েছিল ক্ষমতায় এলে তারা কৃষকদের ঋণ মকুব করে দেবে। কিন্তু পর্যাপ্ত অর্থের সংস্থান না থাকায় যোগী ক্যাবিনেট বৈঠকই করে উঠতে পারছিল না। অবশেষে, সরকারের মুখপাত্র মন্ত্রী সিদ্ধার্থনাথ সিংহ জানিয়েছেন, মঙ্গলবার বসবে উত্তরপ্রদেশ সরকারের প্রথম ক্যাবিনেট বৈঠক। সেই বৈঠকেই কৃষি ঋণ মকুবের কথা ঘোষণা করতে পারেন যোগী।
তবে তার আগেই সোমবার খড়্গপুরের সরকারি জনসভা থেকে বাংলার মুখ্যমন্ত্রী মমতা বন্দ্যোপাধ্যায় ঘোষণা করে দিলেন, বিজেপি না পারলেও তিনি কৃষকদের জমির খাজনা মকুব করে দিচ্ছেন।
আরও পড়ুন:—
রেস কোর্স অনেক দূর! নবান্নের পাশেই মমতার নতুন স্থায়ী হেলিপ্যাড
রামনবমী অনুষ্ঠানে আমন্ত্রণ, দোটানায় তৃণমূল বিধায়কদের একাংশ
মমতা বলেন, ‘কৃষি ঋণ কেন্দ্রের ব্যাপার। ওদের ব্যাঙ্কের ব্যাপার। আমরা কিছু করতে পারি না। তবে আমি কৃষি জমির খাজনা মকুব করে দিচ্ছি। আজ খড়্গপুর থেকে ঘোষণা করলাম। সারা রাজ্যেই এই খাজনা মকুব হবে।’
তবে শুধু খাজনা মকুব নয়, আগেও মমতা রাজ্যের দু’হাজার কোটি টাকার ঋণের বোঝা নিয়েও রাজ্যের বিভিন্ন জনকল্যাণমূলক প্রকল্প শুরু করেছেন ও চালিয়ে গিয়েছেন। যোগী আদিত্যনাথকে কৃষি ঋণ মকুব করতে প্রায় ৬০ হাজার কোটি টাকা খরচ করতে হবে। রাজ্যের একার পক্ষে তা বহন করা কঠিন। কিন্তু মমতা বারবার দাবি করে থাকেন, কেন্দ্রের কাছে দরবার করা সত্ত্বেও পশ্চিমবঙ্গের ঋণ মকুব করা হয়নি। তবুও তিনি রাজ্যের উন্নয়ন করে চলেছেন।
এবার দেখার পালা, যোগী মঙ্গলবার কৃষি ঋণ মকুব করে উত্তরপ্রদেশেও মমতার মতো ‘উন্নয়নের’ বার্তা দিতে পারেন কিনা।